ያህይ ከተቦሃ
ለንክ ሶህኑተ
ኣጉስ
ያህይ ለምቅ ሶህኑተ ከተበንቶኢሁ «ባልቅቾ» አሳቤቾ ያህይን እሀን ከተበሞንኩ መጠረንቶ መቴ መንቾታትለከ እላተሴት። ህከረንገ መቶ ዱእ ምናታትተለከ ዮሴ አመዕናኖተ እሁዕነ ፈቀኖበአ፤ ት ገበንቹት ሶህኑት ከተበንቶኢሁ ገገዉንኩሰ ኢተቀንታገ ቃግሲሃለከ ክዝብ አስተማራችለከ ትምርቲችሰ ገውሰ አገዕርታጋት።
መጻፉስ አፎሃ
ኣጉስ (1-3)
ኢተት ጉዕሚችን በተኣእሃ እሁስ (4-6)
ክዝብ ትምርቲች ገው አገዕሩ (7-11)
መጨረሸስ (12-13)
1
1 መጠረንቶ መንቾተለከ ኦሶተሴ፤ *
ኢች ባልቂቺች መጠረንቶ አማተለከ ኦሶተሴ ሶኮምተ ሶህኑ፤ አን ሀንቅ ኢታንክዕኔገን ሀንቅ ደገኖ መኑ ጉዕሙንኩ ኢተኖህዕኔ። 2 መሰንትስ ኩ በላንከኔ ዮ ሀንቁ ዘላለሚሃ ኒን ሜጡበ ሄአኖሃን።
3 አነ መገንለከ አነ መገን ቤቲ መሲህ ኢስ ኣስቱትለከ ማርቱት ወገሬቱሁ ሀንቂንለከ ኢታን ኒን ሜጡበ እሁን።
ኢተተኔሃለከ ሀንቅተኔሃ
4 አን እላችክ መት-መቱ አኑ መገኑ አዘዦኔገን ሀንቅን ሄኣእረ ደጎምቤቺሃ አበ ሙንደዕዮም። 5 ኢተንቶንቲት! ኩን ከተባሚሁ ሃዕሮሃ ትዛዝበአ፤ እኮጎሬ ቴሱ ከተባንኬሁ «ገገዉኔ ኢተቀሙን» ይ ኡጫንኬ ዎኔችን ኬሽ ዮእሃ ትዛዝ። + 6 ሀንቅ ኢተተ ዩ መገን ትዛዝ አገሩሃን፤ ኩ ትዛዙ ዎዕነ ሞጮጭቴንተገን «ኢተቀንቴን ሄዕዬ» የኖሃን።
7 መሲህ ኢስ «ማለ ኦደዕይ አሜቾበአ» ይታ ልግቡ ሉስሳ መኑ ባዶን ጉዕማንን ኬኦኡ፤ ህትኔ መኑ ሉስሳእረለከ መሲህ ግባእረ። 8 አዕኑ አቴንተ ዊመ ሆጉክዕኔ ቶጊሃ ጠረኝዬ፤ አዕኖሚሃ ቤሴነንተበእገ አገዕርዬ።
9 መሲህ ተማርሴሀኒች ቄዕረኖሁለከ መሲህ ተማርሴሀኔን ጠረኝበ መንቾን መገኑ እሲን ሜጡበ ዮበአ። ጠዉ እኮጎሬ መሲህ ተማርሴሀኔን ጠረኘኖ መንቺሃ አኑ መገኑለከ ቤቱ እሲን ሜጡበ ዮኡ። 10 አዪሁ መሲህ ኢስ ተማርስባሃ አፍ ክዕኔቤቹ አሜቾ ጎሬ ምኔንከክዕኔ ቶጎኖቼ፤ ወገሬትሶኖቼ። 11 እሱ «ወገሬቴ» የኖ መንቹ እስ ሂለ ሆጎ ቤቀማንቹ እሀኖ።
መጨረሽ ወክቴን ኣሰሞ ወገሬት
12 ከተቦህዕኔተ ሀሳም ልግቡ ጠዉ ሄዕዮኤጎሬ ወረቀቴንለከ ቀለማን ከተቦህዕኔተ ሀሳምበአ፤ ህከን ወጢ ገዉንኩእ ክዕኔቤቹ አሜች ሀሳዎተለከ ሜጡበ ሙንደዕኖተ ተቢሳ አኣም።
13 መጠረንቶ አመክ ቤቶ ኦሱት «ወገሬቴ» ይታሄት።
* 1:1 መንቾተለከ ኦሶተሴ፦ የኖሁ አመዕናኑተ ለሊሰኖ (ዎልንሽ 4ንለከ 5 አሌን ደገመኖ)። + 1:5 ያህ. 13፥34፤ 15፥12፡17።